Il-Kummissjoni Nazzjonali għall-Promozzjoni tal-Ugwaljanza, NCPE, fi stqarrija esprimiet t-tħassib tagħha dwar il-kummenti degradanti, sessisti u offensivi li dehru dan l-aħħar fuq il-midja soċjali. Spjegat kif kummenti sessisti joħolqu klima ta' intimidazzjonni, biża' u nuqqas ta' sigurtà. Qalet kif gruppi speċifiċi ta' nisa, pereżempju nisa żgħażagħ, politiċi, ġurnalisti jew figuri pubbliċi, spiss ikunu fil-mira ta' abbuż sessist. Intqal kif fil-fatt, madwar 63% tal-ġurnalisti nisa fl-UE ġew ikkonfrontati b'abbuż verbali filwaqt li 58% tal-politiċi nisa minn 45 pajjiż Ewropew kienu fil-mira ta' attakki sessisti online fuq pjattaformi soċjali. L-NCPE qalet kif id-diskors ta' mibegħda sessista mhuwiex biss forma ta' vjolenza fuq in-nisa u l-bniet, iżda jkabbar ukoll l-inugwaljanza bejn is-sessi billi jxekkel il-parteċipazzjoni sħiħa tan-nisa fil-ħajja pubblika. Qalet kif in-nisa f'Malta huma sottorappreżentati f'ħafna sferi tal-ħajja, speċjalment f'pożizzjonijiet fejn jittieħdu d-deċiżjonijiet fi ħdan istituzzjonijiet pubbliċi. Filwaqt li qegħdin jittieħdu miżuri korrettivi biex jiġi indirizzat dan l-iżbilanċ, l-użu ta' lingwaġġ abbużiv kontra n-nisa joħloq riskju li jneħħi l-impatt pożittiv ta' dawn l-isforzi. L-istqarrija temmet tgħid li kulħadd għandu d-dritt li jipparteċipa fil-ħajja pubblika mingħajr biża' ta' intimidazzjoni minħabba karatteristiċi personali bħall-ġeneru, orjentazzjoni sesswali, età, reliġjon u razza/oriġini etnika. F'dan il-kuntest, l-NCPE tenniet li m'għandux ikun hemm post għal lingwaġġ misoġinistiku f'soċjetà demokratika msejsa fuq l-ugwaljanza.